《游龟峰》
明代·胡居仁

我来游龟峰，䇄然在青苍。欲穷此理妙，应难尽其详。

太极本无极，动静生阴阳。阴阳有变合，五行自相当。

造化自此成，阖辟乃其常。穹窿须有际，磅礴非无疆。

清泉流碧涧，奇石何高昂。水得阴之盛，周流无定方。

土本得冲气，体具柔与刚。石乃刚之质，壁立千仞强。

人皆览形色，此处诚茫茫。我从同类士，行行入其乡。

目遍心多感，理趣深且长。物物有太极，此说非荒唐。

作者简介：（1434—1484）明江西馀干人，字叔心，号敬斋。吴与弼门人。绝意仕进。其学以主忠信为先，以求放心为要。筑室山中，四方来学者甚众。后主白鹿书院。万历中追谥文敬。有《易象钞》、《居业录》、《胡文敬公集》。